**IN ATENȚIA PERSOANELOR FIZICE ȘI A PERSOANELOR JURIDICE**

 **DEBITORI AI BUGETULUI ASIGURARILOR PENTRU ŞOMAJ**

# INFORMARE

Prin prezenta, dorim să vă facilităm accesul la îndeplinirea obligațiilor bugetare ce vă revin către bugetul asigurărilor pentru şomaj al statului și vă informăm că prin **Ordonanța de urgență a Guvernului nr.107/2024** pentru reglementarea unor măsuri fiscal-bugetare în domeniul gestionării creanțelor bugetare și a deficitului bugetar pentru bugetul general consolidat al României în anul 2024, precum și pentru modificarea și completarea unor acte normative, publicata în Monitorul Oficial nr. 905 din 6 septembrie 2024 si prin **Ordinul Presedintelui Agenției Naționale pentru Ocuparea Forței de Muncă nr.1176/2024** pentru aprobarea Procedurii de anulare a unor obligații bugetare, publicat în Monitorul Oficial nr. 1040 din 16 octombrie 2024,

Au fost aprobate o serie de facilități fiscale constând în anularea unor obligații bugetare restante.

Subliniem că aceste facilități fiscale **sunt de natură excepțională și nu sunt menite să devină o practică frecventă**. Scopul acestor măsuri este de a sprijini debitorii în acest moment și de a încuraja conformarea fiscală pe termen lung.

**Precizăm că situația certă a obligațiilor bugetare pe care le datorați va fi prevăzută în fișa de calcul care se eliberează în vederea stabilirii obligațiilor bugetare ce pot face obiectul facilităţilor fiscale prevăzute de art. I-V și/sau XVI din Ordonanța de urgență a Guvernului nr.107/2024 pentru reglementarea unor măsuri fiscal-bugetare în domeniul gestionării creanțelor bugetare și a deficitului bugetar pentru bugetul general consolidat al României în anul 2024, precum și pentru modificarea și completarea unor acte normative va fi comunicată către dumneavoastră, în situația în care depuneți Notificare privind intenția de a beneficia de anularea unor obligații bugetare.**

**Pentru lămurirea oricăror neconcordanțe cu privire la situația dumneavoastră fiscală, vă așteptăm la sediul Agenţiei Judeţene pentru Ocuparea Forţei de Muncă Buzau cu sediul in Buzau str.Ion Baiesu bloc 3A parter – compartiment executare silita.**

**Care sunt tipurile de facilități fiscale și în ce condiții pot fi accesate?**

1. **Anularea obligațiilor de plată accesorii**

**aplicabila pentru persoane fizice si persoane juridice**

În ce condiții poate fi accesată anularea obligațiilor de plată accesorii?

**Orice categorie de contribuabil – persoana juridica si/sau persoan fizica - poate accesa anularea obligațiilor de plată accesorii aferente obligațiilor bugetare principale restante la data de 31 august 2024 inclusiv.**

Această facilitate fiscală o puteți accesa dacă îndepliniți, cumulativ, următoarele condiții:

1. să achitați obligațiile bugetare principale restante la data de 31 august 2024 inclusiv și/sau obligațiile bugetare individualizate prin declarații rectificative prin care ați corectat obligații bugetare principale cu scadențe anterioare datei de 31 august 2024, până la data depunerii cererii, dar nu mai târziu de data de 25 noiembrie 2024 inclusiv;
2. să achitați toate obligațiile bugetare principale și accesorii cu termene de plată cuprinse între data de 1 septembrie și data depunerii cererii, până la data depunerii cererii, dar nu mai târziu de data de 25 noiembrie 2024;
3. să depuneți o cerere de anulare accesorii, la organul fiscal competent până cel târziu la data de 25 noiembrie 2024 inclusiv.

**În situația în care vi s-au stins până la data de 31 august 2024 inclusiv obligațiile bugetare principale cu scadențe până la această dată, beneficiați de anularea accesoriilor aferente acestora**, dacă:

1. achitați toate obligațiile bugetare principale și accesorii cu termene de plată cuprinse între data de 1 septembrie și data depunerii cererii, până la data depunerii cererii, dar nu mai târziu de data de 25 noiembrie 2024;
2. depuneți cererea de anulare accesorii până la data de 25 noiembrie 2024.

**În cazul în care vi s-au stabilit diferențe de obligații bugetare cu scadențe anterioare datei de 31 august 2024**, beneficiați de anularea accesoriilor aferente acestor obligații, dacă:

1. achitați obligațiile bugetare stabilite prin decizia de debit ;
2. depuneți cererea de anulare accesorii, în termen de 90 de zile de la data comunicării deciziei de debit.

1. **Anularea unui procent din obligațiile bugetare principale**

**aplicabila doar pentru persoane fizice**

**Dacă sunteți contribuabil persoană fizică** beneficiați de anularea unui procent din obligațiile bugetare principale restante la data de 31 august 2024 inclusiv, astfel:

a) **se anulează un procent de 50% din obligațiile principale restante la data de 31 august 2024 inclusiv, dacă cuantumul obligațiilor bugetare principale este mai mic de 5.000 lei inclusiv**, caz în care trebuie să achitați diferența de procent de 50%, până la data depunerii cererii de anulare a unor obligații bugetare, dar nu mai târziu de 25 noiembrie 2024 inclusiv;

b) **se anulează un procent de 25% din obligațiile principale restante la data de 31 august 2024 inclusiv, dacă cuantumul obligațiilor bugetare principale este mai mare de 5.000 lei**, caz în care trebuie să achitați diferența de procent de 75%, până la data depunerii cererii de anulare a unor obligații bugetare, dar nu mai târziu de 25 noiembrie 2024 inclusiv.

**În ambele situații beneficiați și de anularea accesoriilor (dobânzi, penalități și toate accesoriile) aferente obligațiilor bugetare restante la data de 31 august 2024 inclusiv.**

**În plus față de achitarea obligațiilor bugetare principale restante la 31 august 2024 inclusiv, în procentul mai sus menționat, trebuie să îndepliniți și următoarele condiții:**

1. să achitați toate obligațiile bugetare principale și accesorii cu termene de plată cuprinse între data de 1 septembrie 2024 și data depunerii cererii, până la data depunerii cererii, dar nu mai târziu de data de 25 noiembrie 2024;
2. să depuneți o cerere de anulare a unor obligații bugetare conform model anexat, până la data de 25 noiembrie 2024 inclusiv.

**NU fac obiectul facilităților fiscale (amânării și anulării) următoarele tipuri de obligații bugetare:**

1. reprezentând ajutor de stat de recuperat sau fonduri ce se cuvin bugetului Uniunii Europene;
2. care fac obiectul unor procese penale aflate în curs de desfășurare la data intrării în vigoare a ordonanței de urgență sau care încep ulterior acestei date;
3. stabilite prin hotărâri penale definitive;
4. reprezentând prejudicii care fac obiectul art. 10 din Legea nr. 241/2005.

**Documente ce trebuie completate pentru a beneficia de facilitățile fiscale?**

1. **Notificarea privind intenția de a beneficia de anularea unor obligații bugetare, caz în care NU este obligatoriu să îndepliniți condițiile menționate în prezenta scrisoare.**
2. **Cererea de anulare a unor obligații bugetare, caz în care trebuie să aveți respectate toate condițiile menționate în prezenta scrisoare, la tipul de facilitate fiscală pe care doriți să-l accesați.**

Modelul cererii de anulare a unor obligatii bugetare este atasata la prezenta informare.

**Cum se pot obține informații suplimentare?**

**Mai multe informații puteți obține de la de la Agenţiei Judeţene pentru Ocuparea Forţei de Muncă Buzau cu sediul in Buzau str.Ion Baiesu bloc 3A parter – compartiment executare silita, tel. 0238713216, e-mail:** **ajofm.bz@anofm.gov.ro**

**Prezenta scrisoare nu reprezintă un act administrativ fiscal,** ci este o înștiințare prin care ne manifestăm rolul activ, potrivit art.7 din Codul de procedură fiscală, în vederea informării dumneavoastră cu privire la modalitatea prin care vă puteți achita obligațiile bugetare restante, în contextul actual în care Guvernul României a adoptat o serie de facilități fiscale!

**Director executiv**

 **Agenţia Judeţeana pentru Ocuparea Forţei de Muncă Buzau**

**Ionel TOCIU**

